Una visita guiada als refugis i trinxeres tanca les I Jornades de Memòria Històrica
03 de desembre de 2018

Les I Jornades de Memòria Històrica de Llíria es van tancar dissabte amb una visita guiada pels bens patrimonials defensius de la II República. Els assistents, acompanyats per l’arqueòleg municipal Xavier Vidal, van fer un recorregut per diferents enclavaments de la línia defensiva de Llíria durant la Guerra Civil.

Durant el recorregut, es van visitar el polvorí de Les Travesses, el lloc de comandament i resistència de Carrases amb les seues trinxeres i nius de metralladora, el refugi de l’aeròdrom republicà i, a més, van poder accedir dins de les trinxeres i el búnquer de la zona de Sant Gerard.

La visita es va completar amb relats i explicacions, amb què els assistents conegueren de primera mà les funcionalitats de cadascun dels elements defensius i com va ser la seua planificació i disseny. A més, van conèixer anècdotes de les persones que previsiblement estigueren fent la construcció dels mateixos.

El regidor de Cultura i Memòria Històrica, Paco Garcia Latorre, ha valorat molt positivament esta iniciativa perquè “moltes de les persones que varen participar en la visita guiada, coneixien l’existència d’estos indrets però, era la primera volta que els visitaven, ja que havien estat en l’oblit durant més de 80 anys”.

A més d’esta visita i la celebració de les I Jornades de Memòria Històrica, el Consistori pretén difondre l’existència i valor del patrimoni bèl·lic de la II República amb l’edició d’un llibre que recopile tot el catàleg de bens protegits, així com una sèrie d’articles científics i d’investigació que estan preparant-se per a la pròxima Revista Lauro.